আজ থেকে শুরু ছাব্বিশের ভোটের মহড়া

কলকাতা: আজ থেকেই ২০২৬ বিধানসভা ভোটের (West Bengal Assembly Election 2026) মহড়া শুরু। ২১ নভেম্বর শুরু ইভিএম পরীক্ষা। প্রস্তুতি জোরদার নির্বাচন কমিশনের। রাজ্যে ভোটার তালিকার নিবিড় সংশোধন (SIR) চলতে থাকলেও, তার মাঝেই আগামী ২০২৬ সালের বিধানসভা ভোটের প্রস্তুতি শুরু করে দিল নির্বাচন কমিশন (Election Commission)। আজ ২১ নভেম্বর থেকেই শুরু হচ্ছে ইভিএম (EVM) চেকিং ও ভোটের মহড়া। কমিশনের শীর্ষ কর্তারা উপস্থিত রয়েই ইভিএম পরীক্ষা ও ট্রায়াল প্রক্রিয়ার সূচনা করবেন।

বর্তমানে রাজ্যে বুথের সংখ্যা ৮০,৬৮১।২০২৬ সালের ভোটে আরও প্রায় ১৪ হাজার বুথ বাড়ানোর পরিকল্পনা রয়েছে। এত বুথে ভোট গ্রহণের জন্য প্রয়োজন হবে, ১ কোটি ৩০ লক্ষ ইভিএম (ব্যালট ইউনিট + কন্ট্রোল ইউনিট + রিজার্ভসহ), ১ কোটি ৩৫ লক্ষ VVPAT। উল্লেখযোগ্যভাবে, এই পরিমাণ ইভিএম এবং VVPAT রাজ্যের CEO দফতরের ওয়্যারহাউসে ইতিমধ্যেই মজুত রয়েছে।

আরও পড়ুন: চিংড়িহাটায় মেট্রো রেলের কাজে বাধা, প্রশাসনের অনুমতি না পাওয়ায় স্থগিত রাস্তা বন্ধের পরিকল্পনা

কী হবে EVM মহড়ায়?

প্রতিটি ইভিএমে থাকবে ৬টি বাটন। প্রতিটি বাটনে ১৬ বার করে, মোট ৯৬ বার মক পোল পরীক্ষা করা হবে — যাতে প্রতিটি বাটন সঠিকভাবে কাজ করছে কি না তা যাচাই করা যায়। পরীক্ষার মূল দিকগুলি, EVM ডিসপ্লে শূন্য থেকে শুরু হচ্ছে কি না, ব্যালট ইউনিট ও কন্ট্রোল ইউনিট ঠিকমতো সাড়া দিচ্ছে কি না, VVPAT-এর কাগজ ও প্রিন্ট সঠিকভাবে বেরোচ্ছে কি না। এই ভোটে প্রথমবার
থাকবে দলীয় প্রতীকসহ প্রার্থীর রঙিন ছবি।

EVM-এর বাটনের পাশে ছবির অবস্থান কেমন হবে? প্রশিক্ষণে তা দেখানো হবে। প্রশিক্ষণ পরিচালনার দায়িত্বে রয়েছেন, বেঙ্গালুরুর ইসিআইএল (ECIL) ইভিএম নির্মাতা সংস্থার ইঞ্জিনিয়ার, নির্বাচন কমিশনের EVM পর্যবেক্ষকরা। উপস্থিত থাকবেন প্রতিটি জেলার EVM অফিসাররা, ওয়্যারহাউস অফিসার।

এরপর পরবর্তী ধাপে প্রতিটি জেলার DM/DEO তাঁদের জেলায় একই পদ্ধতিতে প্রশিক্ষণ দেবেন। এভাবেই রাজ্য জুড়ে প্রথম পর্যায়ের ভোট মহড়া সম্পন্ন করা হবে। ২০২৬ বিধানসভা নির্বাচনের কাউন্টডাউন কার্যত আজ থেকেই শুরু হয়ে গেল বলে মনে করছে নির্বাচনী মহল।